钦定古今图书集成/明伦汇编/宫闱典/第131卷 > 程昉
## 钦定古今图书集成/明伦汇编/宫闱典/第131卷 > 程昉

按《宋史宦者传》：“昉，开封人。以小黄门稍迁西京左藏
库副使。熙宁初，为河北屯田都监。河决枣彊，酾二股
河导之使东为锯牙，下以竹落塞决口，加带御器械。
河决商胡北流，与御河合为一，及二股东流，御河遂
浅淀。昉以开浚功迁宫苑副使。又塞漳河，作浮梁于
洺州，兼外都水丞。诏相度兴修水利。河决大名第五”
埽，昉议塞之。因疏塘水，溉深州田。又导葫芦河自乐
寿之东至沧州二百里，塞孟家口，开乾宁军直河，作
桥于真定之中渡。又自卫州王供阶导沙河入御河，
以广运路。累迁达州防御使，制置河北阿防水利。御
史盛陶言：“昉挟第五埽之功，专为己力，假朝廷威福，
恐动州县。所开共城河颇废，人户水”硙，久无成功。又
议开沁河，因察访官按行，始知不便。漳河、滹沱之役，
水占邢、洺、赵、深、祁五州之田。王广廉、孔嗣宗、钱勰、赵
子几皆尝论奏，“其奸欺之状，则多置挞口，指决河所
侵，便为淤田；其事权之盛，则举官废吏，惟其所欲；悖
慢豪横，则受圣旨者三，受提点刑狱司牒者十二。故
有违拒小人，误当赏擢，骄暴自肆，愿遣官代还，仍行
究治。”神宗曰：“王安石以昉知河事，故加任使，令开漳
河，用工七百万，滹沱八九百万，已议体量矣。”始，安石
欲兴水利，骤用昉，昉挟安石势而慢韩琦，后安石觉
其虚诞，亦疏之。以忧死，赠辉州观察使，遂罢都大制
置河防水利司。